Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την εικοστή τρίτη τροποποίηση της οδηγίας 76/769/EΟΚ του Συμβουλίου σχετικά με περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ ΚΑΙ ΙΣΤΟΡΙΚΟ

Η οδηγία 94/60/EΚ [1] του Ευρωπαϊκού Κοινοβουλίου και του Συμβουλίου για τη δέκατη τέταρτη τροποποίηση της οδηγίας 76/769/EΟΚ [2], της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων προσθέτει στο παράρτημα Ι της οδηγίας 76/769/EΟΚ ένα κατάλογο ουσιών ταξινομημένων ως καρκινογόνων, μεταλλαξιογόνων και τοξικών για την αναπαραγωγή (κ/μ/τ) (κατηγορίας 1 ή 2). Η οδηγία ορίζει ότι οι εν λόγω ουσίες δεν μπορούν να χρησιμοποιούνται σε ουσίες και παρασκευάσματα που διατίθενται στην αγορά για το ευρύ κοινό. Η ταξινόμηση κ/μ/τ των ουσιών αυτών ορίζεται στο παράρτημα Ι της οδηγίας 67/548/EΟΚ [3] του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικίνδυνων ουσιών. Το παράρτημα αυτό ενημερώνεται σε τακτική βάση στο πλαίσιο της προσαρμογής στην τεχνική πρόοδο.

[1] ΕΕ L 365, 31.12.1994, σ. 1.

[2] ΕΕ L 262, 27.9.1976, σ. 201.

[3] ΕΕ L 196, 16.8.1967, σ. 1.

Η οδηγία 94/60/EΚ υποχρεώνει επίσης την Επιτροπή να υποβάλλει στο Ευρωπαϊκό Κοινοβούλιο και το Συμβούλιο περαιτέρω προτάσεις για την προσθήκη και άλλων ουσιών κ/μ/τ στο παράρτημα Ι της οδηγίας 76/769/EΟΚ το αργότερο μέσα σε έξι μήνες μετά τη δημοσίευση νέων ουσιών ως κ/μ/τ (κατηγορίας 1 ή 2) στο πλαίσιο της οδηγίας 67/548/EΟΚ του Συμβουλίου. Η οδηγία 97/56/EΚ [4] του Ευρωπαϊκού Κοινοβουλίου και του Συμβουλίου (16η τροποποίηση της οδηγίας 76/769/EΟΚ) ενημερώνει και παγιώνει το προσάρτημα ουσιών κ/μ/τ του παραρτήματος I της οδηγίας.

[4] ΕΕ L 333, 04.12.1997, σ. 1.

Με την οδηγία 98/98/EΚ [5] της Επιτροπής (25η προσαρμογή της οδηγίας 67/548/ΕΟΚ) προστέθηκαν 13 νέες καρκινογόνες ουσίες της κατηγορίας 2, 3 νέες μεταλλαξιογόνες ουσίες της κατηγορίας 2 και 7 νέες τοξικές για την αναπαραγωγή ουσίες της κατηγορίας 2 στο παράρτημα I της οδηγίας 67/548/EΟΚ, ενώ με την οδηγία 2000/32/ΕΚ [6] της Επιτροπής (26η προσαρμογή της οδηγίας 67/548/ΕΟΚ) προστέθηκε 1 νέα καρκινογόνος ουσία της κατηγορίας 2 και 1 νέα τοξική για την αναπαραγωγή ουσία της κατηγορίας 2. Οι ουσίες αυτές προτείνεται να προστεθούν στο προσάρτημα (σημεία 29, 30 και 31 αντιστοίχως).

[5] ΕΕ L 355, 30.12.1998, σ. 1.

[6] ΕΕ L 136, 8.6.2000, σ. 1.

2. ΑΙΤΙΟΛΟΓΗΣΗ ΤΗΣ ΠΡΟΤΑΣΗΣ

Ποιοι είναι οι στόχοι της πρότασης σε σχέση με τις υποχρεώσεις της Κοινότητας;

Στο πλαίσιο της δράσης για τη δημόσια υγεία, το Ευρωπαϊκό Κοινοβούλιο και το Συμβούλιο υιοθέτησαν ένα σχέδιο δράσης για την καταπολέμηση του καρκίνου (απόφαση αριθ. 646/96/ΕΚ [7]). Επειδή δεν είναι δυνατόν να ελέγχεται η χρήση χημικών ουσιών από τους καταναλωτές, ο μόνος τρόπος για την ασφάλεια των τελευταίων είναι να τους απαγορευθεί η χρήση ουσιών και παρασκευασμάτων κ/μ/τ. Μετά την έκδοση της οδηγίας 94/60/EΚ, η Επιτροπή καλείται να προτείνει μέτρα που θα διέπουν τις εκάστοτε νεωστί ταξινομημένες ως κ/μ/τ ουσίες (κατηγορίας 1 ή 2).

[7] ΕΕ L 95, 16.4.1996, σ. 9.

Στόχος της πρότασης είναι η διαφύλαξη της εσωτερικής αγοράς. Όταν τα κράτη μέλη εκδίδουν εθνικές διατάξεις που περιορίζουν την εμπορία και χρήση ουσιών και παρασκευασμάτων κ/μ/τ, δημιουργούνται εμπόδια στις εμπορικές συναλλαγές λόγω του διαφορετικού βαθμού ανάπτυξης των εθνικών νομοθεσιών. Κατά συνέπεια, πρέπει να βελτιωθούν οι συνθήκες λειτουργίας της εσωτερικής αγοράς προς όφελος της προστασίας της υγείας και της ασφάλειας των καταναλωτών.

Τι κατευθύνσεις δράσεως έχει στη διάθεσή της η Κοινότητα;

Μοναδική κατεύθυνση δράσεως είναι μια πρόταση τροποποίησης της οδηγίας 76/769/EΟΚ (εικοστή τρίτη τροποποίηση), πρόταση που θα προβλέπει εναρμονισμένους κανόνες για τη χρήση ουσιών και παρασκευασμάτων που έχουν ταξινομηθεί ως κ/μ/τ (κατηγορίας 1 ή 2).

Είναι αναγκαίο να υπάρχουν ομοιόμορφοι κανόνες; Δεν αρκεί να καθοριστούν στόχοι για τα κράτη μέλη;

Η προτεινόμενη εικοστή τρίτη τροποποίηση προβλέπει ομοιόμορφους κανόνες για την κυκλοφορία ουσιών και παρασκευασμάτων που έχουν ταξινομηθεί ως κ/μ/τ. Εγγυάται επίσης ένα υψηλό επίπεδο προστασίας της υγείας και της ασφάλειας των καταναλωτών. Η προτεινόμενη εικοστή τρίτη τροποποίηση είναι ο μόνος τρόπος για την επίτευξη των σκοπών αυτών. Ο καθορισμός στόχων θα ήταν ανεπαρκής.

3. ΑΙΤΙΟΛΟΓΙΑ ΤΗΣ ΠΡΟΤΑΣΗΣ

Η προτεινόμενη εικοστή τρίτη τροποποίηση θα διευρύνει το προσάρτημα ουσιών κ/μ/τ του παραρτήματος Ι της οδηγίας 76/769/ΕΟΚ με την προσθήκη των ουσιών που ταξινομήθηκαν ως κ/μ/τ (κατηγορίας 1 ή 2) με την 25η και 26η προσαρμογή της οδηγίας 67/548/EΟΚ στην τεχνική πρόοδο. Απαγορεύεται έτσι η χρήση όλων αυτών των ουσιών από τους καταναλωτές.

4. ΚΟΣΤΟΣ ΚΑΙ ΟΦΕΛΟΣ

4.1. Κόστος

Εκτιμάται ότι το κόστος θα είναι χαμηλό λόγω της περιορισμένης χρήσης των ουσιών αυτών από το ευρύ κοινό.

4.2. Όφελος

Η προτεινόμενη απαγόρευση θα αποτελέσει εγγύηση για τη μη διακίνηση είτε τώρα είτε στο μέλλον καρκινογόνων, μεταλλαξιογόνων και τοξικών για την αναπαραγωγή ουσιών και παρασκευασμάτων στην αγορά. Το όφελος που προκύπτει από την πρόταση είναι η προστασία της υγείας των καταναλωτών.

5. ΑΝΑΛΟΓΙΚΟΤΗΤΑ

Με την εικοστή τρίτη τροποποίηση θα προκύψουν οφέλη από πλευράς προστασίας της υγείας των καταναλωτών. Αυτό θα επιτευχθεί με χαμηλό κόστος.

6. ΔΙΑΒΟΥΛΕΥΣΕΙΣ ΠΟΥ ΠΡΑΓΜΑΤΟΠΟΙΗΘΗΚΑΝ ΣΤΟ ΠΛΑΙΣΙΟ ΤΗΣ ΕΚΠΟΝΗΣΗΣ ΤΟΥ ΣΧΕΔΙΟΥ της 23ης ΤΡΟΠΟΠΟΙΗΣΗΣ

Καθ' όλη τη διάρκεια της διαδικασίας εκπόνησης της πρότασης πραγματοποιήθηκαν πολλές συναντήσεις ανταλλαγής απόψεων με τη συμμετοχή εμπειρογνωμόνων από τα κράτη μέλη και τη βιομηχανία. Η βιομηχανία εκπροσωπήθηκε από τους φορείς CEFIC (Ευρωπαϊκό Συμβούλιο Χημικών Βιομηχανιών), CEPE (Ευρωπαϊκό Συμβούλιο Βιομηχανιών Βαφών, Μελάνης Τυπογραφείου και Καλλιτεχνικών Χρωμάτων), EUROMETAUX και CONCAWE (ευρωπαϊκός οργανισμός των εταιρειών πετρελαιοειδών για το περιβάλλον, την υγεία και την ασφάλεια).

7. ΣΥΜΜΟΡΦΩΣΗ ΠΡΟΣ ΤΗ ΣΥΝΘΗΚΗ

Η πρόταση αποσκοπεί στη διαφύλαξη της εσωτερικής αγοράς και, συγχρόνως, στην εξασφάλιση υψηλού επιπέδου προστασίας της υγείας των καταναλωτών. Συνεπώς, συνάδει με το άρθρο 95, παράγραφος 3, της συνθήκης.

8. ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Σύμφωνα με το άρθρο 95 της συνθήκης, εφαρμόζεται η διαδικασία συναπόφασης με το Ευρωπαϊκό Κοινοβούλιο. Πρέπει επίσης να ζητηθεί και η γνώμη της Οικονομικής και Κοινωνικής Επιτροπής.

2001/0110 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την εικοστή τρίτη τροποποίηση της οδηγίας 76/769/EΟΚ του Συμβουλίου σχετικά με περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [8],

[8] ΕΕ C

τη γνώμη της Οικονομικής και Κοινωνικής Επιτροπής [9],

[9] ΕΕ C

Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [10],

[10] Γνωμοδότηση του Ευρωπαϊκού Κοινοβουλίου της

Εκτιμώντας τα εξής:

(1) Το άρθρο 14 της συνθήκης προβλέπει την εγκαθίδρυση ενός χώρου χωρίς εσωτερικά σύνορα, μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων.

(2) Στις 29 Μαρτίου 1996, το Ευρωπαϊκό Κοινοβούλιο και το Συμβούλιο εξέδωσαν την απόφαση 646/96/EΚ σχετικά με τη θέσπιση σχεδίου δράσης για την καταπολέμηση του καρκίνου εντός του πλαισίου δράσης στον τομέα της δημόσιας υγείας (1996 έως 2000) [11].

[11] ΕΕ L 95, 16.4.1996, σ. 9.

(3) Για να προωθηθεί η προστασία της υγείας και η ασφάλεια των καταναλωτών, δεν πρέπει να διατίθενται στην αγορά προς χρήση από το ευρύ κοινό ουσίες που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή ούτε παρασκευάσματα που τις περιέχουν.

(4) Η οδηγία 94/60/EΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τη δέκατη τέταρτη τροποποίηση της οδηγίας 76/769/EΟΚ [12] καταρτίζει, υπό μορφή προσαρτήματος που αφορά τα σημεία 29, 30 και 31 του παραρτήματος I της οδηγίας 76/769/EΟΚ [13], κατάλογο των ουσιών που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή, κατηγορίας 1 ή 2. Οι εν λόγω ουσίες και παρασκευάσματα απαγορεύεται να διατίθενται στην αγορά προς χρήση από το ευρύ κοινό.

[12] ΕΕ L 365, 31.12.1994, σ. 1.

[13] ΕΕ L 262, 27.9.1976, σ. 201. Οδηγία όπως τροποποιήθηκε την τελευταία φορά από την οδηγία της Επιτροπής 99/77/EΚ (ΕΕ L 207, 06.8.1999, σ. 18).

(5) Η οδηγία 94/60/EΚ προβλέπει ότι η Επιτροπή υποβάλλει στο Ευρωπαϊκό Κοινοβούλιο και το Συμβούλιο πρόταση διεύρυνσης του καταλόγου το αργότερο μέσα σε έξι μήνες αφότου δημοσιευτεί η προσαρμογή στην τεχνική πρόοδο του παραρτήματος Ι της οδηγίας 67/548/EΟΚ [14] του Συμβουλίου, της 27ης Ιουνίου 1967, σχετικά με την ταξινόμηση, συσκευασία και επισήμανση των επικίνδυνων ουσιών, παραρτήματος το οποίο περιέχει τις ουσίες που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή, κατηγορίας 1 ή 2.

[14] Οδηγία 67/548/EΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικίνδυνων ουσιών (ΕΕ 196, 16.8.1967, σ. 1). Οδηγία όπως τροποποιήθηκε την τελευταία φορά από την οδηγία 99/33/EΚ του Ευρωπαϊκού Κοινοβουλίου και του Συμβουλίου της 10ης Μαΐου 1999 (ΕΕ L 199, 30.7.1999, σ. 57).

(6) Η οδηγία 98/98/ΕΚ [15] της Επιτροπής, της 15ης Δεκεμβρίου 1998, για την προσαρμογή, για εικοστή πέμπτη φορά, στην τεχνική πρόοδο της οδηγίας 67/548/EΟΚ του Συμβουλίου, και συγκεκριμένα του παραρτήματος Ι, περιέχει 20 ουσίες νεωστί ταξινομηθείσες ως καρκινογόνες, μεταλλαξιογόνες ή τοξικές για την αναπαραγωγή, της κατηγορίας 1 ή 2, ενώ η οδηγία 2000/32/EΚ [16] της Επιτροπής, της 19ης Μαΐου 2000, σχετικά με την προσαρμογή, για εικοστή έκτη φορά, στην τεχνική πρόοδο της οδηγίας 67/548/EΟΚ του Συμβουλίου, και συγκεκριμένα του παραρτήματος Ι, περιέχει 2 ουσίες νεωστί ταξινομηθείσες ως καρκινογόνες, μεταλλαξιογόνες ή τοξικές για την αναπαραγωγή της κατηγορίας 1 ή 2. Οι ουσίες αυτές πρέπει να προστεθούν στα σημεία 29, 30 και 31 του προσαρτήματος του παραρτήματος Ι της οδηγίας 76/769/EΟΚ.

[15] ΕΕ L 355, 30.12.1998, σ. 1.

[16] ΕΕ L 136, 8.6.2000, σ. 1.

(7) Οι δυνητικοί κίνδυνοι και τα πλεονεκτήματα των νέων ουσιών που ταξινομούνται δυνάμει των οδηγιών 98/98/EΚ και 2000/32/ΕΚ ως καρκινογόνες, μεταλλαξιογόνες και τοξικές για την αναπαραγωγή (κατηγορίας 1 ή 2) έχουν ληφθεί υπόψη.

(8) Η παρούσα οδηγία εφαρμόζεται με την επιφύλαξη της κοινοτικής νομοθεσίας που προβλέπει ελάχιστες απαιτήσεις για την προστασία των εργαζομένων, νομοθεσίας που θεσπίζεται στην οδηγία 89/391/EΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία [17], καθώς και με ειδικές οδηγίες βασιζόμενες στην προηγούμενη, ιδιαιτέρως δε με την οδηγία 90/394/EΟΚ του Συμβουλίου της 28ης Ιουνίου 1990 σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία [18],

[17] ΕΕ L 183, 29.6.1989, σ. 1.

[18] ΕΕ L 196, 26.7.1990, σ. 1.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Οι ουσίες του παραρτήματος Ι της παρούσας οδηγίας προστίθενται στις ουσίες που απαριθμούνται στο προσάρτημα που αφορά τα σημεία 29, 30 και 31 του παραρτήματος Ι της οδηγίας 76/769/EΟΚ.

Άρθρο 2

1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για τη συμμόρφωση με την παρούσα οδηγία το αργότερο έως την 31η Ιουλίου 2002 [ένα έτος αφότου η οδηγία τεθεί σε ισχύ]. Ενημερώνουν αμέσως την Επιτροπή σχετικά.

Αρχίζουν να εφαρμόζουν τις διατάξεις αυτές από την 1η Ιανουαρίου 2003 [18 μήνες μετά την έναρξη ισχύος της παρούσας οδηγίας].

2. Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ

Σημείο 29 - Καρκινογόνες ουσίες: κατηγορία 2

>ΘΕΣΗ ΠIΝΑΚΑ>

Σημείο 30 - Μεταλλαξιογόνες ουσίες: κατηγορία 2

>ΘΕΣΗ ΠIΝΑΚΑ>

Σημείο 31 - Ουσίες τοξικές για την αναπαραγωγή: κατηγορία 2

>ΘΕΣΗ ΠIΝΑΚΑ>